Republica de China

A Republica de China (en tradicional: 中華民國; en simplificau: 中华民国; en Tongyong Pinyin: JhongHuá MínGuó; en Hanyu pinyin: Zhōnghuá Mínguó), dita tamién Taiwán ye un territorio asiatico formato por un archipelago d'islas d'as que la isla de Taiwán u Formosa ye la mas ampla y important. A Republica de China deixó d'estar miembro d'as Nacions Unidas cuan os países miembros decidioron que fuese miembro a Republica Popular China. Taiwán ye reconoixida como la Republica de China por 23 países, no estando reconoixida por a mayoría d'os países d'o mundo, encara que ha teniu y tien relacions economicas y militars con muitos d'élls.

A suya capital ye Taipei y tien una población humana de 2.494.813 d'habitants aproximadament; a suya aria metropolitana, conoixida como Nuevo Taipei, en tien alto u baixo 4.030.954, estando l'aria metropolitana mas gran d'o país. Atras ciudaz importants son Kaohsiung, Taichung, Tainan y Taoyuan.

 Historia 
O territorio que ocupa actualment la Republica de China, que incluye la isla de Taiwán, y atras chicotas islas y archipelagos, ha estau habitau dende fa a lo menos 30.000 anyos; la suya población orichinal pareixe ser ye d'orichen malayo y austronesio, a on se desembolicó una sociedat agraria d'a cual se conoixe poco a causa d'a falta de documentos escritos. No ye que dica la plegada d'os europeus en o sieglo XVI cuan se prencipian a tener testimonios escritos d'a historia d'a isla. Los portugueses estioron os primers europeus en plegar en o territorio, denominando la isla Formosa (ye decir, "fermosa"), manimenos, los primers en asentar-se estioron los espanyols, que construyioron un poblau denominau San Salvador, en o norte d'a isla. Os neerlandeses, per la suya parte, s'asentoron en o sud d'a isla, fendo fuera en l'anyo 1642 a los espanyols y dominando per primera vegada a la población orichinaria d'a isla, establindo un gubierno colonial conoixiu como Formosa neerlandesa mientres un periodo de 40 anyos. La presencia d'os neerlandeses en a isla frenó l'abance territorial de Chapón, que s'intresó en conquerir o territorio.

En l'anyo 1683 las islas quedoron en mans chinas per primera vegada, integrando-se en os dominios d'a dinastía Qing, situación que se mantenió dica 1895, cuan la redota en a primera guerra chino-chaponesa obligó a los chinos a entregar-las a los chaponeses como parte d'o Tractau de Shimonoseki. Manimenos, os chaponeses se troboron con a oposición d'a población local, d'orichen prencipalment chino, y estes proclamoron la independencia d'o territorio, formando asinas a Republica de Taiwán, que tenió una breu duración a causa d'a invasión de l'exercito chaponés, que redotó a la resistencia taiwanesa en nomás que 5 meses. Dende alabez, o territorio de Taiwán estió administrau per Chapón, dica la fin d'a II Guerra Mundial.

Dimpués d'a rendición de Chapón o 25 d'octubre de 1945, l'Armada d'os Estaus Unius transportó tropas d'a Republica de China a Taiwán pa acceptar la rendición formal d'as fuerzas militars chaponesas en Taipéi en nombre d'as Potencias Aliadas, como parte d'a Orden Cheneral num. 1 pa la ocupación militar temporal. Lo cheneral Rikichi Andō, gubernador cheneral de Taiwán y comandant en chefe de todas as fuerzas chaponesas en a isla, sinyó la rendición y li l'entregó lo poder a lo cheneral Chen Yi de l'exercito d'a Republica de China pa completar oficialment o cambio. Chen Yi proclamó que ixe día yera lo "Día d'o Retorno de Taiwán", pero los Aliaus consideroron que Taiwán y las Islas Penghu yeran nomás que baixo ocupación militar y encara baixo sobiranía chaponesa dica 1952, cuan dentró en vigor lo Tractau de San Francisco, a on Chapón renunció a todas as reclamacions d'os territorios, encara que sin especificar a que país s'entregarían.

 Organización territorial 
A Constitución d'a Republica de China considera que tot o territorio de China fa parte d'o país, y tracta a la isla de Taiwán como una d'as provincias que en fan parte, provocando asinas una duplicidat administrativa que fa que la practica totalidat d'a Republica de China coincida territorialment con a clamada "provincia de Taiwán" deixando a la Republica con nomás que una provincia de facto. Nomás en quedan fuera d'a provincia bellas chicotas islas amanadas a la costa de China, que la Republica de China considera que fan parte d'a provincia continental de Fujian. Tanimientres, dende que en os anyos 1990 la Republica de China albandonó la suya reclamación sobre la China continental, poquet a poquet s'han suprimiu as institucions provincials, simplificnd asinas notablement la duplicidat administrativa.

Formalment, o territorio d'a provincia de Taiwán conta con seis ciudaz administradas dreitament por a provincia y con 13 condaus, 12 d'éls en a isla de Taiwán y lo 13eno correspondient a las islas Pescadors.

 Divisions administrativas de primer livel 
En o primer livel administrativo se troban en primeras os municipios especials, que son cualsiquier condau que supere la cifra de 2 millons d'habitants y que lo solicite, y que son:
 Taipei, que ye la capital d'o país y estió lo primer municipio especial.
 Nueva Taipei, que rodia de raso Taipei.
 Kaohsiung, dividida en 11 districtos, que recibió ixe estatus en 1979.
 Taichung, dende 2010.
 Tainan, dende 2010.
 Taoyuan, dende 2014.

Tamién en o primer livel administrativo se troban os condaus, y que son:
 Condau de Changhua.
 Condau de Chiayi.
 Condau de Hsinchu.
 Condau de Hualien.
 Condau de Kinmen.
 Condau de Lienchiang.
 Condau de Miaoli.
 Condau de Nantou.
 Condau de Penghu.
 Condau de Pingtung.
 Condau de Taitung.
 Condau de Yilan.
 Condau de Yunlin.

 Divisions administrativas inferiors 
Mesmo los municipios especials que los condaus se subdividen en ciudaz-condau, municipios y districtos. A la vegada, los municipios pueden estar municipios rurals, urbanos u aboríchens de montanya; estando subdivius os municipios rurals en pueblos y istos en barrios. D'atra man, os districtos pueden estar districtos en cheneral u districtos aboríchens de montanya, composaus de pueblos urbanos y pueblos rurals, istos zagueros subdividius en barrios.

 Esporte 


China Taipéi ye o nombre con que o país participa en competicions esportivas internacionals. ¿Por qué Taiwán participa en los Juegos Olímpicos como “China Taipéi”?.

O esporte nacional y mas popular yel o béisbol, esporte que tien una liga profesional en o país a Chinese Professional Baseball League y replega mas de 5.000 espectadors por partiu. Os millors chugadors d'o país chugan en a Major League Baseball (MLB) estausunidense u en a Nippon Professional Baseball (NPB) chaponesa. D'entre los chugador destacan Chien-Ming Wang y Wei-Yin Chen.

Atro esporte popular en zaguerías ye o basketbol, chunto a atros esportes exitosos y populars entre los países asiaticos como lo badminton, o tenis de mesa y las artes marcials en especial o taewondo.

 Competicions esportivas 
A livel nacional cal destacar a suya liga profesional de béisbol, a Chinese Professional Baseball League (CPBL), y la Liga Premier de Fútbol de Taiwán, tamién profesional dende l'anyo 2017.

Per lo que fa a las competicions internacionals, destaca la organización d'a Universiada en a suya edición de 2017.

 Chuegos Olimpicos 
 50px  en os Chuegos Olimpicos.

A Republica de China compite en os Chuegos Olimpicos baixo lo nombre de China Taipéi; ye representada per lo Comité Olimpico de China Taipéi, creau en 1960 y reconoixiu per lo Comité Olimpico Internacional en ixe mesmo anyo. Ha participau dende la suya primera aparición en Melbourne 1956 en todas las edicions, habendo aconseguiu un total de 46 medallas dica l'anyo 2024. La suya participación mas exitosa estió en Tokio 2020, chuegos celebraus en 2021 en Chapón, a on s'aconsiguioron un total de 12 medallas: 2 d'oro, 4 d'archent y 6 de bronce. Per lo que fa a los Chuegos Olimpicos d'Hibierno, no ha aconseguiu garra medalla dica la actualidat (2024).

 Vinclos externos 

*